**Meningitec - Συχνές ερωτήσεις** 

**Συχνές ερωτήσεις σχετικά με το ζήτημα της ανάκλησης παρτίδων του εμβολίου Meningitec**

**Ερωτήσεις:**  
  
  
**1. Το πρόβλημα με το Meningitec αφορά όλα τα εμβόλια των παρτίδων που αποσύρθηκαν;**  
Όχι. Μόνο ένας πολύ μικρός αριθμός εμβολίων από τις παρτίδες που ανακλήθηκαν έχει επηρεαστεί  
  
**2. Ποιο είναι το πρόβλημα που ανιχνεύθηκε;**  
Οι εργαστηριακές αναλύσεις που έχουν πραγματοποιηθεί έδειξαν ότι σε μικρό αριθμό εμβολίων υπάρχει πρόσμειξη οξειδίου του σιδήρου ή ρινίσματα (σκουριά).  
  
**3. Είναι ορατό το πρόβλημα στο τελικό προϊόν;**  
H πρόσμειξη οξειδίου του σιδήρου είναι συνήθως ορατή στο τελικό προϊόν ως σκούρο καφέ-κόκκινο εναιώρημα ενώ τα ρινίσματα είναι συνήθως προσκολλημένα στις εσοχές της ελαστικής κεφαλής του εμβόλου της προγεμισμένης σύριγγας.   
  
**4. Υπάρχει κάποια εξέταση που μπορώ να κάνω ή αγωγή που πρέπει να πάρω εφόσον εμβολιάστηκα με το Meningitec;**  
Στην παρούσα φάση δεν χρειάζεται να πραγματοποιηθεί κάποια εξέταση στα άτομα που έχουν εμβολιαστεί με τις συγκεκριμένες παρτίδες εμβολίων, ούτε συνιστάται να λάβουν κάποια προληπτική αγωγή  
  
**5. Έχουν αναφερθεί ανεπιθύμητες ενέργειες που να έχουν συνδεθεί με την ύπαρξη της πρόσμειξης οξειδίου του σιδήρου στο εμβόλιο Meningitec;**  
Έως την ημερομηνία της ανάκλησης των παρτίδων, δεν είχε αναφερθεί κανένα περιστατικό εκδήλωσης ανεπιθύμητης ενέργειας στον ΕΟΦ ή στον Κάτοχο Άδειας Κυκλοφορίας του εμβολίου (Nuron Biotech), το οποίο να έχει συνδεθεί ευθέως με την παρουσία οξειδίου του σιδήρου στο εμβόλιο.  
  
**6. Ποιες είναι οι πιθανές ανεπιθύμητες ενέργειες που μπορεί να παρουσιάσει κάποιος μετά τον εμβολιασμό του με εμβόλιο που περιείχε πρόσμειξη οξειδίου του σιδήρου;**  
Κατά τη παρεντερική χορήγησή του, το οξείδιο του σιδήρου ενδέχεται να προκαλέσει αντιδράσεις παρόμοιες με αυτές που προκαλούνται από τη δραστική ουσία του εμβολίου. Συνεπώς είναι δύσκολο να διακριθεί αν μια αντίδραση προκλήθηκε από την δραστική ή την πρόσμειξη οξειδίου του σιδήρου.   
Για περισσότερες πληροφορίες σχετικά με τις ανεπιθύμητες ενέργειες του Meningitec, παρακαλούμε να ανατρέξετε στην Περίληψη Χαρακτηριστικών του Προϊόντος που είναι διαθέσιμη στην ιστοσελίδα του ΕΟΦ (http://www.eof.gr/web/guest/search)  
  
**7. Πού και πώς μπορώ να αναφέρω τυχόν ανεπιθύμητη ενέργεια με το Meningitec;**  
Συνιστάται στους ιατρούς και στους καταναλωτές να αναφέρουν οποιαδήποτε ανεπιθύμητη ενέργεια στον Εθνικό Οργανισμό Φαρμάκων, με τη χρήση της Κίτρινης Κάρτας, διαθέσιμης και στην ιστοσελίδα του ΕΟΦ: (<http://www.eof.gr/assets/KITRINI_KARTA.pdf> )